擬九頌  其六
作者：程公許
朝代：宋

paragraphs: 葵傾心兮向陽，車導迷兮指南。
彼赫曦兮麗晝，奚信耳兮銅盤。
路通行兮九軌，奚窘步兮媻姍。
理有窒兮必通，物無幽兮不闡。
懿君子兮姱修，曾何心兮獨善。
曼余目兮流觀，瞻咫尺兮威顔。
慨冥行兮一世，撫余衷兮獨安。
惟納約兮自牖，苟牆面兮孰誘。
擁前旒兮余察，昏擿埴兮余考。
周道兮如砥，君子兮所履。
彼矇叟兮何知，跬步兮千里。
倚檻兮永歌，君門九重兮奈何。
倚皇明兮寤鑒，蹈前修兮不頗。